Dažniausiai tipinėse sistemose, kuriose prašoma registruotis, slaptažodžiai šifruojami vienakrypčiu šifravimo algoritmu ir saugomi užšifruota forma. Vienakryptis šifravimo algoritmas turi galimybę užšifruoti slaptažodį, bet neturi galimybės jo atšifruoti. Prisijungimo metu vartotojo įvestas slaptažodis būna užšifruojamas tuo pačiu algoritmu ir palyginamas su registracijos metu išsaugotu slaptažodžiu, todėl sistemos pažeidimo atveju, gavus prieigą prie vartotojų duomenų bazės, konkretūs naudojami slaptažodžiai nėra identifikuojami. Tai apsunkina paskyrų vagystę, tačiau neapsaugo nuo minėtos „Brute force attack“ ar žodyninės atakos bei kt. Siekiant labiau apsunkinti galimybę pavogti vartotojų paskyras, kai gaunama prieiga prie šifruotų slaptažodžių (angl. Password hash), papildomai pridedama vadinamoji „Slaptažodžio druska“ (angl. Password salt).